Bitka kod Prestonpansa
Bitka kod Prestonpansa () se odigrala 21. septembra 1745. u Škotskoj na početku jakobitskog ustanka između snaga britanske vlade na jednoj, te pretežno škotskih jakobitskih pobunjenika na drugoj strani. Do nje je došlo nedugo nakon što se Charles Edward Stuart, princ zbačene katoličke dinastije Stuart iskrcao u Škotskoj kako bi iskoristio zauzetost britanskih snaga na Kontinentu tokom rata za austrijsko nasljeđe, odnosno sa svojim pristašama izborio škotsko i englesko prijestolje na koje je pretendirao njegov otac James. Iako je princ Charles brzo oko sebe okupio veliki broj pristaša, pretežno među članovima škotskih klanova u Highlandsu, imao je tek neznatnu brojčanu nadmoć nad vladinim garnizonima u Škotskoj, a ljudstvo je bilo pretežno naoružano hladnim oružjem. Sa druge strane, vladine snage pod generalom Sir Johnom Copeom su se sastojale od nedavno regrutiranih i potpuno neiskusnih vojnika. Do sudara dviju vojski došlo je u blizini Edinburgha gdje se ključnim pokazalo to da su pobunjenici, zahvaljujući vodičima, uspjeli pronaći stazu kroz naizgled neprohodnu močvaru te u rano jutro izveli iznenadni juriš na vladine položaje. Među vladinim snagama je zavladala potpuna panika te je bitka riješena za desetaka minuta. Jakobiti su se tom prilikom dočepali velikih količina oružja i municije, ali je njen rezultat imao još veću moralnu važnost, s obzirom da je iznenadna pobjeda pobunjenika veliki dio dotle ravnodušne i neprijateljski nastrojene škotske javnosti stavio na stranu princa Charlesa, te su jakobiti vrlo brzo ne samo zauzeli skoro cijelu Škotsku nego nekoliko mjeseci kasnije započeli i invaziju sjeverne Engleske te izazvali opću paniku u Londonu. Bitka, međutim, nije imala odlučujući karakter, jer su se jakobiti, suočeni sa neriješenim logističkim problemima i dolaskom vladinih pojačanja povukli natrag u Škotsku, omogućivši vladinim snagama da na proljeće izvedu kontraofenzivu koja će dovesti do bitke kod Cullodena i sloma ustanka.

Vanjske veze 
 Article from The Herald, 29 April 2008, on Historic Scotland's campaign to protect Scotland's battlefields 
 TimesOnline article, 29 April 2008, "Historic battlefields in Scotland threatened by lack of legal protection" 
 Digitised copy of the Battle of Preston September 1745 drawn in 1746 from National Library of Scotland
 Digitised copy of the A plan of the battle of Tranent fought Sept 21st 1745 drawn about 1745 from National Library of Scotland
 Digitised copy of the A plan of the battle of Preston Pans fought 21st Sept 1745 from National Library of Scotland
 Digitised copy of the Sites of the Battles of Pinkie and Prestonpans, and other interesting historical ... from National Library of Scotland
 Ascanius; or, the Young Adventurer
 Battle of Prestonpans (1745) Heritage Trust

1745
Britanske bitke